VALSTYBINĖS MAISTO IR VETERINARIJOS TARNYBOS



DIREKTORIAUS

ĮSAKYMAS

**DĖL VALSTYBINĖS MAISTO IR VETERINARIJOS TARNYBOS DIREKTORIAUS 2004 M. KOVO 12 D. ĮSAKYMO Nr. B1-200 „DĖL VETERINARINIŲ VAISTŲ RECEPTŲ IR PARAIŠKŲ RAŠYMO TAISYKLIŲ PATVIRTINIMO“ PAKEITIMO**

2011 m. liepos 13 d. Nr. B1-394

Vilnius

Vadovaudamasis Lietuvos Respublikos veterinarijos įstatymo (Žin., 1992, Nr. [2-15](https://www.e-tar.lt/portal/lt/legalAct/TAR.97BDCD719E57); 2010, Nr. [148-7563](https://www.e-tar.lt/portal/lt/legalAct/TAR.0AEDBE1E8FED)) 6 straipsnio 3 dalimi, Lietuvos Respublikos Vyriausybės 2011 m. kovo 23 d. nutarimu Nr. 324 „Dėl sutikimo reorganizuoti Valstybinei maisto ir veterinarijos tarnybai pavaldžias biudžetines įstaigas“ (Žin., 2011, Nr. [36-1709](https://www.e-tar.lt/portal/lt/legalAct/TAR.537330DF7763)) ir Lietuvos Respublikos Vyriausybės 2010 m. gruodžio 8 d. nutarimu Nr. 1743 „Dėl Valstybinės maisto ir veterinarijos tarnybos administracijos struktūros patvirtinimo“ (Žin., 2010, Nr. [145-7459](https://www.e-tar.lt/portal/lt/legalAct/TAR.19730F1D1E34); 2011, Nr. [77-3741](https://www.e-tar.lt/portal/lt/legalAct/TAR.AFF980C83303)):

1. Pakeičiu:

1.1. Valstybinės maisto ir veterinarijos tarnybos direktoriaus 2004 m. kovo 12 d. įsakymą Nr. B1-200 „Dėl Veterinarinių vaistų receptų ir paraiškų rašymo taisyklių patvirtinimo“ (Žin., 2004, Nr. [43-1433](https://www.e-tar.lt/portal/lt/legalAct/TAR.D1D86651C031), Nr. [122-4483](https://www.e-tar.lt/portal/lt/legalAct/TAR.E099EA99B041); 2008, Nr. [83-3336](https://www.e-tar.lt/portal/lt/legalAct/TAR.19C14923AB0D)):

1.1.1. išdėstau preambulę taip:

„Vadovaudamasis Lietuvos Respublikos veterinarijos įstatymu (Žin., 1992, Nr. [2-15](https://www.e-tar.lt/portal/lt/legalAct/TAR.97BDCD719E57); 2010, Nr. [148-7563](https://www.e-tar.lt/portal/lt/legalAct/TAR.0AEDBE1E8FED)), Lietuvos Respublikos farmacijos įstatymu (Žin., 2006, Nr. [78-3056](https://www.e-tar.lt/portal/lt/legalAct/TAR.FF33B3BF23DD)), Lietuvos Respublikos narkotinių ir psichotropinių medžiagų kontrolės įstatymu (Žin., 1998, Nr. [8-161](https://www.e-tar.lt/portal/lt/legalAct/TAR.CF3E2829B861)), įgyvendindamas Veterinarinių vaistų registravimo, gamybos ir tiekimo Lietuvos Respublikos rinkai reikalavimus, patvirtintus Valstybinės maisto ir veterinarijos tarnybos direktoriaus 2005 m. spalio 29 d. įsakymu Nr. B1-594 (Žin., 2005, Nr. [131-4754](https://www.e-tar.lt/portal/lt/legalAct/TAR.4CD98822C372); 2008, Nr. [128-4912](https://www.e-tar.lt/portal/lt/legalAct/TAR.575437C4CDA8)), ir siekdamas nustatyti vaistų, naudojamų gyvūnams, prekybos tvarką:“;

1.1.2. išdėstau 4 punktą taip:

„4. Pavedu:

4.1. įsakymo vykdymą Valstybinės maisto ir veterinarijos tarnybos teritorinėms valstybinėms maisto ir veterinarijos tarnyboms;

4.2. įsakymo vykdymo kontrolę Valstybinės maisto ir veterinarijos tarnybos Gyvūnų sveikatingumo ir gerovės ir Vidaus audito skyriams.“;

1.2. Veterinarinių vaistų receptų ir paraiškų rašymo taisykles, patvirtintas Valstybinės maisto ir veterinarijos tarnybos direktoriaus 2004 m. kovo 12 d. įsakymu Nr. B1-200:

1.2.1. išdėstau 5 punktą taip:

„5. Kitos Taisyklėse vartojamos sąvokos nurodytos Lietuvos Respublikos veterinarijos įstatyme (Žin., 1992, Nr. [2-15](https://www.e-tar.lt/portal/lt/legalAct/TAR.97BDCD719E57); 2010, Nr. [148-7563](https://www.e-tar.lt/portal/lt/legalAct/TAR.0AEDBE1E8FED)), Lietuvos Respublikos farmacijos įstatyme (Žin., 2006, Nr. [78-3056](https://www.e-tar.lt/portal/lt/legalAct/TAR.FF33B3BF23DD)), Lietuvos Respublikos narkotinių ir psichotropinių medžiagų kontrolės įstatyme (Žin., 1998, Nr. 8- 161), Veterinarinių vaistų registravimo, gamybos ir tiekimo Lietuvos Respublikos rinkai reikalavimuose, patvirtintuose Valstybinės maisto ir veterinarijos tarnybos direktoriaus 2005 m. spalio 29 d. įsakymu Nr. B1-594 (Žin., 2005, Nr. [131-4754](https://www.e-tar.lt/portal/lt/legalAct/TAR.4CD98822C372); 2008, Nr. [128-4912](https://www.e-tar.lt/portal/lt/legalAct/TAR.575437C4CDA8)).“;

1.2.2. išdėstau 10 punktą taip:

„10. Receptų ir paraiškos blankus veterinarijos gydytojai turi įsigyti Valstybinės maisto ir veterinarijos tarnybos teritorinėse valstybinėse maisto ir veterinarijos tarnybose (toliau – teritorinės VMVT).“;

1.2.3. įrašau 11 ir 13 punktuose vietoj žodžių ir žodžių santrumpos „apskrities, rajono ar miesto VMVT“ žodį ir žodžių santrumpą „teritorinės VMVT“;

1.2.4. išdėstau 12 punktą taip:

„12. Veterinarijos gydytojas, norintis įsigyti receptų ar paraiškų blankų, pagal veterinarijos praktikos veiklos vietą turi kreiptis į Taisyklių 11 punkte nurodytą asmenį ir pateikti vertimąsi privačia veterinarijos praktika patvirtinantį dokumentą (pvz.: darbo sutarties su gyvūno laikytoju kopiją, Nuolatinio Lietuvos gyventojo individualios veiklos vykdymo pažymos (forma FR0468) kopiją ir pan.).“;

1.2.5. išdėstau 17 punktą taip:

„17. Receptus ir paraiškas turi teisę rašyti tik Lietuvos Respublikos teisės aktuose nustatytus reikalavimus atitinkantys veterinarijos gydytojai, turintys galiojančią veterinarijos praktikos licenciją ir užsiimantys privačia veterinarijos praktika. Veterinarijos gydytojas, dirbantis pas gyvūnų laikytoją pagal darbo sutartį, gali išrašyti paraiškas tik to gyvūno laikytojo laikomiems gyvūnams gydyti.“;

1.2.6. išbraukiu 19 punkte žodžius ir skaičių „(pagal Veterinarinių vaistų gamybos, registravimo ir tiekimo į rinką Lietuvos Respublikoje reikalavimų 11 punktą)“;

1.2.7. išdėstau 21 punktą taip:

„21. Receptų blankai turi būti užpildyti ranka (rašalu ar tušinuku), paraiškos gali būti pildomos ranka ar spausdinamos spausdintuvu, kad įrašai trijuose receptų ar dviejuose paraiškos blanko egzemplioriuose būtų aiškiai įskaitomi; kiekvieną egzempliorių reikia patvirtinti įmonės antspaudu ir veterinarijos gydytojo parašu. Tuo atveju, kai receptą ar paraišką pildo individualia veikla besiverčiantis veterinarijos gydytojas, recepto ar paraiškos blanke vietoj įmonės pavadinimo, kodo ir adreso nurodo savo pavardę, vardą, kontaktinius duomenis ir receptą ar paraišką patvirtina asmeniniu spaudu.“;

1.2.8. įrašau 32.5 punkte po žodžio „antspaudas“ žodžius „(kai gyvūnų laikytojas jį turi)“;

1.2.9. pripažįstu netekusiu galios 32.7 punktą.

2. Nustatau, kad šis įsakymas įsigalioja nuo 2011 m. lapkričio 1 d.

Direktorius Jonas Milius